08.01.2010  12:52   "Tänane situatsioon, kus tuuleparkide arendajad on liitumistaotlusi energiasüsteemi esitanud juba ligi 4000 megavati ulatuses, ja seda tingimustes, kus Eesti elektritarbimise tipp on ca 1500 megavatti ja minimaalne tarbimine suvisel ajal ca 400, ei ole realistlik," märkis Veskimägi pressiteates.    "Meil ei ole mõtet ebarealistlike liitumispakkumiste väljastamisega tootjatele jätkata, kus Eleringi võrguarenduskulud on juba teatud olukordades kordi suuremad planeeritavast investeeringust tootmisseadmetesse enestesse," lisas ta.    Veskimägi selgitas, et Eleringi huvi on küll luua võimalusi võimalikult paljudele tootjatele elektriturule sisenemiseks, kuid elektrisüsteemi tõrgeteta toimimise tagamine seab selged piirangud tuuleenergia kasutamisele  Eestis.    Seetõttu alustas Elerging sel nädalal koostöös Taani uuringufirma Ea Energianalyse a/s Denmarkiga analüüsi, et selgitada, kui palju on võimalik tuuleenergia võimsusi Eesti energiasüsteemi ühendada.    "Kõik mõistavad tehniliste piirangute olemasolu, vaja on usaldusväärsele metoodikale tuginevalt leida ankurnumber edasiseks tegevuseks," rõhutas Veskimägi.        Roheliste  erakonna liikme Marek Strandbergi hinnangul on kummaline, et monopoolses positsioonis olev Elering ei ole investeeringutest huvitatud. "Kui Eestis on olemas 4000 megavati ulatuses investeerimisvalmidust, tähendab see ca 150-160 miljardit krooni," ütles ta ERR-i uudisteportaalile.    "Isegi kui see ei realiseeruks täies mahus, oleks ka poole väiksem investeerimismaht Eesti majandusele oluline," märkis Strandberg. "Küsimus on ju pigem selles, kuidas aidata kaasa sellele, et kõnealused  investeerimisambitsioonid parimal moel realiseerida. Loomulikult poleks selle energia kasutajaks ainult Eesti. See oleks eksporditav nii Skandinaaviasse kui Leetu," rääkis ta.    Strandbergi hinnangul on Elering põhimõtteliselt taastuvenergia vastu. "Tegemist on pikaajalise sisemise traditsiooniga, milles eesträäkijaks on tänaseks muudetud asutuse uus juht Taavi Veskimägi," lisas ta.    Taanlastega koostöös tehtava analüüsi osas oli Strandberg skeptiline. "On selge, et just sellistest küsimustest, mida  konsultantidele esitatakse, sõltub ka saadav vastus," ütles ta.    Uuringu tulemused selguvad maikuuks.